November 26, 2013 - Briewe - 2 comments
Onderwerp – Joernaal van die Bloedrivier Strafveldtog
Bogenoemde onderwerp is geskiedkundig van aard en lê my baie na aan die hart. More, presies 175 jaar gelede op 27 November 1838 het mnr. Jan Gerritsz Bantjes begin om 'n joernaal te hou van die daaglikse gebeure wat gelei het tot die Boerevolk se Verbond met die Enigste Almagtige en Lewende God.
Ek het dit goed gedink om daagliks die gebeure in Die Vryburger te laat plaas, as dit die redakteur se goedkeuring wegdra.
Ek reken dat dit moontlik oor die volgende paar weke tot opbouende debat en kommentaar kan lei, en terselfdertyd 'n bietjie insig kan lewer in die verloop van daardie gebeure. Die volledige joernaal sal in 'n reeks van 23 plasings aangebied word wat sal duur tot Saterdag 21 Desember 2013.
Die Joernaal is gehou deur J.G. Bantjes, klerk van die Raad van die Volk, wat ook gedurende die veldtog as sekretaris van Hoofkommandant Andries Pretorius opgetree het.
Die Afrikaanse vertaling van hierdie joernaal is deur Schalk W. Jacobsz gedoen en hy het dit ook van opskrifte voorsien. Schalk het dit gepubliseer in sy boek: "Die Verbond by Bloedrivier." Ons betuig ons hartlike dank aan hom vir hierdie waardevolle Boerevolk geskiedenis.
2 thoughts on "Bloedrivier"
Deon November 26, 2013 at 3:23 pm
Die Verlosser van ons Volk by Bloedrivier, kan ons Volk weer verlos uit die kake van die oormag en die magte en duistere owerhede in die lug.
DuP du Plessis December 3, 2013 at 9:51 pm
Miskien kan ek net ter inligting en vir die interresantheid hier byvoeg dat hierdie joernaal minder as 'n jaar na die 'Slag van Bloedrivier' op 14 Junie 1839, gepubliseer was in die koerant "De Zuid Afrikaan".
Schalk Jacobzs is 'n afstammeling aan moederskant van J.G. Bantjes wat die joernaal gehou het. In die voorwoord tot die boek "Die Verbond by Bloedrivier" skryf die aktrise Elma Potgieter, (sover ek weet is sy Schalk se vrou): Schalk is 'n "roekeloos eerlike man vir wie die waarheid die enigste maatstaf is waarvolgens hy leef." "In sy soeke na die waarheid het hy nie geskroom om homself te kompromitteer nie."
Sy Skryf ook : "Vir 'n geruime tyd van sy lewe was hy byvoorbeeld 'n oortuigde, uitgesproke ateïs. Maar 'n "sameloop van omstandighede" dwing hom in die jaar 1986 om deur die studie van die Boervolk se geskiedenis en die Bybel, tot 'n ander godsdienstige insig te kom. Dit was 'n intellektuele ontwikkeling wat met studie, navorsing en selfondersoek gelei het na 'n geïntegreerde, intellektuele en emosionele besef by Schalk van die onomstootlike bestaan van die Drie-eninge God, JHWH Almagtig, wat deur die vormering van die Boervolk hier aan die suidpunt van Afrika, vir hom 'n heilige offerande daargestel het."
Sy sluit af met: "Schalk hoop om met die boek sy Boervolksgenote te inspireer en te bemoedig tot eenheid in die Vader, die Seun en die Heilige Gees in hierdie knellende tyd in ons volk se geskiedenis."